અનેક સમસ્યાઓ તેમજ યોગ્ય સગવડોના અભાવ વચ્ચે અંધકાર યુગનો સામનો કરી રહેલો વડગામ તાલુકો પોતાની ઐતિહાસિક વિરાસત ને યાદ કરીને આશ્વાસન મેળવી રહ્યો છે ત્યારે નવા અરમાનો અને નવી આશાઓ સાથે પ્રજાજનો આ દિવાળી નાં તહેવારોને મનભરીને શોખથી માણતા માણતા માનવજીવન ની મહેંક અનુભવશે. આ વખતે ભૂતકાળ ની જેમ દિવાળીના પર્વોની શરૂઆતમાં જોવા મળતી ખરીદી માટેની ભીડ બજાર માં પ્રમાણમાં ઓછી જોવા મળી રહી છે. વધતીજતી મોંઘવારીનું કારણ હોય કે પછી દુકાનોમાં થયેલા વધારાનું કારણ હોય યા તો ઓનલાઈન શોપિંગની શરૂઆત થઇ હોય ગમે તે કારણ હોય બજારમાં દિવાળીને લઈને ખરીદી માટેની ચહલપહલ ઓછી જોવા મળી રહી છે. હા સત્તાધીશો દ્વારા દિવાળીને અનુલક્ષીને કે સ્વચ્છ ભારત અભિયાનને લીધે સફાઈની કામગીરી ક્યાંક ક્યાંક વત્તે-ઓછે દેખાઈ રહી છે. આ વખતે વાતાવરણમાં ગરમીનું પ્રમાણ ખાસ કરીને બપોરના સમયે થોડું વધારે જણાઈ રહ્યું છે.જો કે એ હકીકત છે કે દર વર્ષે આ સમયે પ્રકૃતિનું સૌન્દર્ય પણ ખીલી ઉઠાતું જોવા મળતું હોય છે. નવરાત્રી પર્વમાં માં અંબાની પૂજા અર્ચના કરી અને ગરબે ઘૂમી ને વોર્મ અપ થયેલા પ્રજાજનો આ તહેવારને દિલથી આવકારવા થનગની રહ્યા છે.ધંધાર્થે કે નોકરી અર્થે વતન થી દૂર વસતા પ્રજાજનો આ તહેવારોમાં માદરે વતનમાંપોતાના કુટુંબીજનો,મિત્રો અને સ્નેહીજનો તથા ગ્રામજનો સાથે સહભાગી થઇ દિવાળી નાં તહેવારો ઉજવશે ત્યારે અનેરા રોમાંચ અને ઉત્સાહ સાથે સમગ્ર તાલુકો ખરા અર્થમાં વાઈબ્રંટ બનશે.